Värsli von Lisbeth Gsell-Isler, Bilder von Lisa Gangwisch

Samichlaus ich bin en Freak

Samichlaus ich bin en Freak

Weiss immer was ich wett

Am liebschte sitz ich am PC

Und surfe gern im Internet

Online si isch mega lässig

S'macht Spass so umezklicke

S'macht Spass all mine Fründe

Es luschtigs E-Mail ischicke

Samichlaus ich hätt mich gern

Au mit dir verbunde

Han aber leider dini Homepage

Eifach niene gfunde

Hätt ich nur ned so viii Schiss

Hätt ich nur ned so viii Schiss

Wenn ich die schwere Stiefel ghöre

Hätt ich nur ned so viii Schiss

Wenn's chlopfed a de Töre

Ich weiss es isch de Samichlaus

Mis Herzli gumped umenand

Er luegd mich aber fründlich a

Und git mir sanft si grossi Hand

Ich han ned immer gfolget

Eimal beinah gloge

Mit de Gspändlj gstritte

Und a de Haare zoge

Axgüsi, liebe Samichlaus

Das isch ned richtig gsi

Ich mach es sicher nümme

Pack d'Fitze wieder i

Ich freu mi liebe Samichlaus

Ich freu mi, liebe Samichlaus

Du chunsch bi eus verbi

Sicher bisch es bitzli müed

Vom wiite Wäg do hi

En schwere Sack hesch mit dir treit

Bis zu eusem Huus

Jetzt muesch en nümme länger schleppe

Leer ihn doch eifach uus

Samichläusli, Samichläusli

Samichläusli, Samichläusli

Chum ine, mach es Kaffee-Päusli

Din Sack isch einewäg viii z'schwer

Drum ässed mir ihn gschiider leer

Ned schimpfe, liebe Samichlaus

Ich bin en chliine Chräbel

Und mache gern es Witzli

Hütt isch's mir aber gar ned drum

Ich fürchte mich es bitzli

Ned schimpfe, liebe Samichlaus

Ich han ja d'Händli gwäsche

Gib mir lieber öppis Feins

Us diner grosse Täsche

Samichlaus was isch au los?

Samichlaus was isch au los

Gsehsch du wien ich schwitze?

Ich han glaub es bitzli Angscht

Vor dir und vor de Fitze

Samichlaus so säg mir doch

Dass du kei n Böse bisch

Und mir anstatt de Fitze

En Sack voll Nüssli gisch

Samichlaus du hesch es streng

Samichlaus du hesch es streng

Bisch s'Johr dur uf de Huet

Immer weisch du ganz genau

Wer bös isch und wer guet

Sicher tuesch du jede Tag

Dis goldig Buech studiere

Und alles was dir vo de Chind

Z'Ohre chunt genau notiere

Samichlaus so säg mir doch

Dass du kei n Böse bisch

Und mir anstatt de Fitze

En Sack voll Nüssli gisch

Hesch scho ghört dass i mim Zimmer

Alles ufgruumt isch?

Dass ich am Mammi hälfe

Und aständig bin am Tisch?

Ich plange uf es Säckli

Voll süesse feine Sache

Denn würd ich all die Arbet

Au s'nöchscht Johr wieder mache

Gäll Samichlaus das macht doch nüt

Ich han es grosses Hobby

Wo s'Mammi loht usraschte

Denn bi jeder Glägeheit

Sitz ich vor em Flimmerchaschte

Mir gfalled alli Sändige

Mit coole, junge Lüüt

Es bitzli Fun, es bitzli Action

Gäll Samichlaus das macht doch nüt

Wenn d'Schuel würd drunder liide

Wär das alles schlimmer

Aber det git's keis Problem

Denn d'Ufzgi mach ich immer

Danke herzlich Samichlaus

Es Hüsli stoht im dunkle Wald

Versteckt und ganz elei

Am Abig chunt en alte Maa

Müed vo de Arbet hei

Doch s'bliibt kei Zyt zum usrueh

Zum gli Firabig mache

Er muess no Zimetsterne

Und Läbchüechli bache

Denn de Schneesturm wüetet scho

Es zieht enorm dur alli Ritze

Höchschti Zyt zum Zwiigli binde

Für die unbeliebte Fitze

Am Chlausetag do stapft er los

Muess mänge Hügel überwinde

Er treid en grosse Sack mit sich

Voll Gschänkli für die liebe Chinde

Danke herzlich Samichlaus

Du hesch eus mächtig überrascht

Bliib doch grad es paar Tag do

Mir bhaltet dich als euse Gascht

2005-11-23T21:36:02